Georg Bötticher

Dr **Georg Bötticher** (* 20. Mai 1849 z Jena; † 15. Jänner 1918 z Leipzig) isch e düütsche Grafiker, Schriftsteller und Verleger gsi.

## s Lääbe
Dr Georg Bötticher isch dr Soon vom Pfaarer Hans Adam Bötticher (1811–1849) und däm synere Frau Clementine Bötticher geb. Hand gsi. Er het d Schuel am Zenker Institut z Jena und am Freimaurerinstitut z Dresden bsuecht. Dänn het er am Dresdner Polytechnikum Muschterzeichner gleert, und drno het er no d Wäberschuel z Chemnitz bsuecht und isch uf Paris as Kunschtgschäft Artur Martin ggange. 1870 het er wägem Chrieg uf Düütschland zrugg müesse.

Won er drufabe z Mühlhausen und dänn z Dresden Muschterzeichner gsi isch, het er agfange schrybe, zerscht für d Zytschrift *Deutsche Jugend* und als Autoor vom Fachbuech *Original-Compositionen zu Flachmustern.* D Arbet het en au uf Manne und no an anderi Oort broocht. 1876 het er z Jena d Rosa Marie (Maria) Engelhart ghürootet. Vo syne drüü Chind isch dr Hans (1884–1934) spöter als Schriftsteller und Kabarettischt Joachim Ringelnatz bekant woorde.

I de 1870er Joor het me dr Bötticher au mit syne obersächsiche Mundartwäärch und es paar Bilderbüecher gleert könne. Sit 1897 isch er mit dr Familie z Leipzig gsi, won er sech immer mee ufs Schrybe verläit het. Vo 1901 bis 1918 het er dr *Auerbach’s Deutscher Kinder-Kalender* usegää und er het für die *Fliegenden Blätter* gschribe. Vil Erfolg het dr Autoor z Leipzig mit sine satirische Schrifte, Theater und Gedicht gha.

Zum Bötticher syne Fründ het dr Literaturwüssechaftler und sächsisch Mundartdichter Edwin Bormann (1851–1912) ghört.

## Wäärch
* *Original-Compositionen zu Flachmustern. Tapeten, Gewebe, Intarsien etc.* Dresden 1875.
* *Schulerinnerungen.* Leipzig 1877.
* mit R. A. Jaumann: *Das chinesische Buch.* Leipzig 1898.
* mit F. Flinzer: *Wie die Soldaten Tiere werden wollten.* Leipzig 1892.
* mit F. Flinzer: *Der Deutsche Michel.* Leipzig 1892.
* *Allotria.* Leipzig 1893.
* *Das lustige Jena. Bilder aus dem Studentenleben.* Leipzig 1895.
* *Meine Lieben.* Leipzig 1897.
* *Balladen, Legenden, Schwänke.* Leipzig 1898.
* mit L. Meggendorfer: *Der Verwandlungskünstler.* Eßlingen 1899.
* *Schnurrige Kerle und andere Humoresken.* Leipzig 1900.
* *Bunte Reihe.* Leipzig 1900.
* *Das lyrische Tagebuch des Leutnants von Versewitz.* Band 1 bis 3, Leipzig 1901 bis 1905.
* *Auerbachs Deutscher Kinderkalender.* Leipzig von 1901 bis 1918.
* *Allerlei Schnick-Schnack.* Leipzig 1905.
* mit F. Flinzer: *Spatz, Ente und Has´.* Nürnberg 1904.
* *Bismarck als Zensor.* 1907.
* *Heitere Stunden.* 1909.
* mit L. Otto: *Alfranzerei und Allotria.* ohne Orts- und Jahresangabe
* *Lebenserinnerungen, niedergeschrieben seit 1910.*
* *Gedichte.* Potsdam 2010, ISBN 978-3-940531-17-9.

## Literatur
* Sabine Jung, Angelika Wilhelm: *Meisterhaft – Musterhaft. Georg Bötticher – der fast vergessene Künstler und Vater von [[Joachim Ringelnatz]].* Herausgegeben von der Stadt Wurzen als Katalog zur gleichnamigen Ausstellung vom 15. Mai bis 18. September 2011 anlässlich der 1050-Jahrfeier der Stadt Wurzen. Wurzen 2011, ISBN 978-3-9814317-1-1.
* Fedor Bochow: *Biografie von Hans Georg Bötticher (1849–1918).* Institut für Sächsische Geschichte und Volkskunde e.V.

## Weblink